SKRIFTLIG FORESPØRGSEL E-2558/01

af Gabriele Stauner (PPE-DE) til Kommissionen

(20. september 2001)

Om: Sundhedsrisici på grund af manglende kontrol af smørfedt

Indtil midten af 2000 har medlemmerne af den italienske mafia i stor stil forfalsket smør ved at tilføje animalske og vegetabilske fedtstoffer samt kemiske stoffer og markedsført det via belgiske, tyske, franske og italienske firmaer. I alt skal der være fremstillet 100 000 tons forfalsket smør, som navnlig er blevet forarbejdet i bageriprodukter. Efter oplysninger fra det ansvarlige italienske statsadvokatur (pressemeddelelse af 5. juli 2000) blev forbrugerne herved udsat for en sundhedsrisiko. Af de forhørs- og aflytningsprotokoller, der blev offentliggjort af den franske avis L'Expansion i dens udgave af 7.12.2000, fremgår, at smørforfalskerne helt bevidst har løbet denne risiko.

Med skrivelse af 17. august 2001 har den tyske forbundsminister for forbrugerbeskyttelse, fødevarer og landbrug på min forespørgsel bekræftet, at tilsætningen af mælkefremmede fedtstoffer til smør og smørfedt ganske vist kunne konstateres analytisk, men at fællesskabsretten ikke krævede tilsvarende officielle undersøgelser af alle af de med EU-midler støttede smørafsætningsforanstaltninger.

1. Hvorfor har Kommissionen på trods af et spørgsmål herom så sent som i marts 2001 fortiet denne kendsgerning i sine svar på spørgeskemaet fra Budgetkontroludvalget om Fléchard-sagen?

2. Er der i betragtning af en sådan manglende kontrol ikke fortsat en betydelig risiko for, at forfalsket smør også endnu den dag i dag fremstilles og markedsføres?

3. Hvad har Kommissionen gjort for at forbedre kontrollen?

4. Ville det ikke være bedst fuldstændigt at forbyde fremstillingen af mindreværdigt smørfedt eller i det mindste at indstille den finansielle støtte der i øjeblikket ydes hertil?

Svar afgivet på Kommissionens vegne af Franz Fischler

(26. november 2001)

1. Kommissionen har givet alle foreliggende oplysninger i svarene på skriftlig forespørgsel E-3240/00(1), E-3241/00(2), P-3478/00(12), P-1506/01(3) og E-2210/01(4) og i besvarelsen af det spørgeskema om Fléchard-sagen, som Europa-Parlamentets Budgetkontroludvalg sendte til Kommissionen. Kommissionen kan ikke se, hvilken forespørgsel det ærede medlem henviser til, og som endnu ikke skulle være blevet besvaret.

Det ærede medlem nævner en mængde på 100 000 tons forfalsket smør. Kommissionen kender ikke kilden til tallet og er heller ikke i stand til at bekræfte det.

2. og 3. Det spørgsmål om kontrol, som det ærede medlem rejser, gør det nødvendigt at skelne mellem kontrol af sammensætningen af fedtstoffer ifølge markedsbestemmelserne, sundhedskontrollen og det mere generelle spørgsmål om fødevarers sporbarhed.

a) Hvad kontrol af sammensætningen angår, blev der indført EF-bestemmelser om officielle tests med henblik på at påvise fremmede fedtstoffer i mælkefedt i form af et bilag til Kommissionens forordning (EF) nr. 454/95(5), og de er siden blevet indføjet som bilag XXV til Kommissionens forordning (EF) nr. 213/2001(6) om gennemførelsesbestemmelser til Rådets forordning (EF) nr. 1255/1999(7) for så vidt angår metoder til analyse og vurdering af mælk og mejeriprodukters kvalitet.

I Rådets forordning (EF) nr. 2991/94(8) er der fastlagt handelsnormer for smørbare fedtstoffer.

Ifølge forordningen må et produkt kun markedsføres under salgsbetegnelsen smør hvis det opfylder følgende kriterier:

- Det fremstilles udelukkende af mælk og/eller mejeriprodukter. Andre stoffer, der er nødvendige for fremstillingen, kan dog tilsættes, hvis disse stoffer ikke anvendes med henblik på fuldstændig eller delvis at erstatte en af mælkens bestanddele.

- Det har et mælkefedtindhold på mindst 80 % og under 90 %, og indholdet af vand må højst være 16 % og af fedtfrit mælketørstof højst 2 %.

Forordningen fastlægger altså ikke, som det antages af det ærede medlem, hygiejne- og sundhedsnormer, men de analyser, som den medfører, udgør det eneste middel til at afsløre forfalskede sammensætninger.

b) Sundhedskontrollen af den mælk, der anvendes som råvare til fremstilling af smør, omfatter to typer. Den første kontrol er foreskrevet i direktiv 96/23/EF om de kontrolforanstaltninger, der skal iværksættes for visse stoffer og restkoncentrationer heraf i levende dyr og produkter heraf(9) og skal sikre, at der ikke forekommer forbudte stoffer (hormoner, beta-agonister, etc.), og at de grænseværdier, der er fastsat for restkoncentrationer af veterinærmedicin og visse kontaminanter (tungmetaller, pesticider og organiske klorforbindelser etc.) ikke overskrides. Den anden kontrol supplerer den sundhedsmæssige overvågning af produktet: det drejer sig om mikrobiologisk kontrol i henhold til direktiv 92/46/EF om sundhedsbestemmelser for produktion og afsætning af rå mælk, varmebehandlet mælk og mælkebaserede produkter(10). Denne sundhedskontrol omfatter under alle omstændigheder kun påvisning af bestemte stoffer eller bakterier ifølge nævnte lovgivning og omfatter især den producerede mælkeråvare. Formålet med sundhedskontrollen er ikke at påvise en forfalsket sammensætning som det er tilfældet for det forfalskede smør.

c) Hvad produkters sporbarhed angår, har Kommissionen redegjort for sin holdning i hvidbogen om fødevaresikkerhed og i svarene på tidligere forespørgsler fra det ærede medlem.

Ifølge de oplysninger, som Kommissionen råder over, er den bande, der begik overtrædelserne, blevet optrevlet efter sidste års anholdelser i Italien.

4. Kun første klasses smør, der er omfattet af artikel 6 i grundforordningen (EF) nr. 1255/1999, kan opkøbes til offentlig intervention eller modtage støtte til privat oplagring. Et produkt, der ifølge forordning (EF) nr. 2991/94 skal betegnes som en blanding, og som er fremstillet ved blande smør eller smørkoncentrat og andet fedt end smørfedt, kan naturligvis ikke opkøbes til offentlig oplagring eller modtage støtte til privat oplagring, og det må ikke afsættes til normalt konsum under betegnelsen smør. Hvis et sådant produkt er blevet betegnet som smør, er der afgjort tale om forfalskning. Efter Kommissionens opfattelse er det ikke muligt at forbyde fremstillingen af lavkvalitetssmør, så længe de nævnte normer for kvalitet og betegnelse overholdes.

Smørfedt af lav kvalitet overholder dog ikke kriterierne i artikel 1, stk. 2 a, i forordning (EF) nr. 2571/97(11) (konditorvarer og konsumis) og er derfor heller ikke støtteberettigede efter denne forordning.

(1) EFT C 174 E af 19.6.2001, s. 28.

(2) EFT C 151 E af 22.5.2001.

(3) EFT C 318 E af 13.11.2001, s. 244.

(4) EFT C 40 E af 14.2.2002, s. 219.

(5) EFT L 46 af 1.3.1995.

(6) EFT L 37 af 7.2.2001.

(7) EFT L 160 af 26.6.1999.

(8) EFT L 316 af 9.12.1994.

(9) EFT L 125 af 23.5.1996.

(10) EFT L 268 af 14.9.1992.

(11) EFT L 350 af 20.12.1997.

(12) EFT C 174 E af 19.6.2001, s. 28.